Document ID: 32009D0965

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Νοεμβρίου 2009
περί του εγγράφου αναφοράς που αναφέρεται στο άρθρο 27 παράγραφος 4 της οδηγίας 2008/57/ΕΚ του Ευρωπαϊκού Κοινοβουλίου και του Συμβουλίου σχετικά με τη διαλειτουργικότητα του κοινοτικού σιδηροδρομικού συστήματος
[κοινοποιηθείσα υπό τον αριθμό Ε(2009) 8680]
(Κείμενο που παρουσιάζει ενδιαφέρον για τον ΕΟΧ)
(2009/965/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 27 παράγραφος 4,
τη σύσταση του Ευρωπαϊκού Οργανισμού Σιδηροδρόμων (αριθ. ERA/REC/XA/01-2009), της 17ης Απριλίου 2009,
Εκτιμώντας τα ακόλουθα:
(1)
Το άρθρο 27 παράγραφος 3 της οδηγίας 2008/57 ζητεί να εκπονηθεί από τον Ευρωπαϊκό Οργανισμό Σιδηροδρόμων σχέδιο εγγράφου αναφοράς με διαντιστοίχηση όλων των εθνικών κανόνων που εφαρμόζουν τα κράτη μέλη κατά τη θέση οχημάτων σε κυκλοφορία. Το έγγραφο αυτό πρέπει να περιέχει τους εθνικούς κανόνες κάθε κράτους μέλους για κάθε μία από τις παραμέτρους που παρατίθενται στο παράρτημα VΙΙ της οδηγίας 2008/57/ΕΚ και να εξειδικεύει την ομάδα που αναφέρεται στο τμήμα 2 του εν λόγω παραρτήματος όπου περιλαμβάνονται οι κανόνες αυτοί. Στους εν λόγω κανόνες πρέπει να περιλαμβάνονται εκείνοι που κοινοποιούνται δυνάμει του άρθρου 17 παράγραφος 3 της οδηγίας 2008/57/ΕΚ, συμπεριλαμβανομένων των κανόνων που κοινοποιούνται ως αποτέλεσμα της έγκρισης ΤΠΔ (ειδικές περιπτώσεις, εκκρεμή σημεία, παρεκκλίσεις) και εκείνων που κοινοποιούνται δυνάμει του άρθρου 8 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (2). Η πρώτη έκδοση του εγγράφου αναφοράς πρέπει να υποβληθεί στην Επιτροπή το αργότερο μέχρι την 1η Ιανουαρίου του 2010.
(2)
Για να είναι δυνατή η σύγκριση και η διαντιστοίχιση, όσον αφορά συγκεκριμένη παράμετρο, των απαιτήσεων που περιέχονται στις ΤΠΔ και εκείνων που περιέχονται στους εθνικούς κανόνες, πρέπει ο κατάλογος παραμέτρων οι οποίες προβλέπεται να ελέγχονται όταν πρόκειται για τη θέση σε κυκλοφορία οχημάτων που δεν είναι σύμφωνα προς ΤΠΔ αφενός να παραμένει συμβατός με τις υφιστάμενες συμφωνίες που βασίζονται σε εθνικούς κανόνες και να βασίζεται σε αυτούς, και αφετέρου, να αντικατοπτρίζει τις ΤΠΔ. Συνεπώς είναι αναγκαίο ο κατάλογος των παραμέτρων να είναι σημαντικά λεπτομερέστερος σε σχέση με εκείνον του σημείου 1 του παραρτήματος VII της οδηγίας 2008/57/ΕΚ. Είναι σκόπιμο, ως βάση για το έγγραφο αναφοράς που αναφέρεται στο άρθρο 27 παράγραφος 4 της οδηγίας 2008/57/ΕΚ, να υιοθετηθεί ο λεπτομερής κατάλογος παραμέτρων του παραρτήματος της παρούσας απόφασης.
(3)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 29 παράγραφος 1 της οδηγίας 2008/57/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το έγγραφο αναφοράς που προβλέπεται στο άρθρο 27 παράγραφος 4 της οδηγίας 2008/57/ΕΚ καταρτίζεται με βάση τον κατάλογο παραμέτρων του παραρτήματος της παρούσας απόφασης.
Επίσης θα περιέχει, για κάθε κράτος μέλος, ορισμένες βασικές πληροφορίες σχετικά με το εθνικό νομικό πλαίσιο που ισχύει για τη θέση σιδηροδρομικών οχημάτων σε κυκλοφορία.
Άρθρο 2
Η παρούσα απόφαση απευθύνεται στα κράτη μέλη και στον Ευρωπαϊκό Οργανισμό Σιδηροδρόμων, ο οποίος αντιπροσωπεύεται από τον εκτελεστικό διευθυντή του.
Βρυξέλλες, 30 Νοεμβρίου 2009.

Labels: 7
8
15